ନ୍ୟାୟପାଳିକାରେ ପ୍ରଥମଃ ସମଲିଙ୍ଗୀ ଓକିଲ ହେବେ ହାଇକୋର୍ଟ ଜଜ୍! - Odisha Reporter\nନ୍ୟାୟପାଳିକାରେ ପ୍ରଥମଃ ସମଲିଙ୍ଗୀ ଓକିଲ ହେବେ ହାଇକୋର୍ଟ ଜଜ୍!\nବରିଷ୍ଠ ଆଇନଜୀବୀ ସୌରଭ କ୍ରିପାଲ\nନୂଆଦିଲ୍ଲୀଃ ସୁପ୍ରିମକୋର୍ଟ କଲେଜିୟମ ବରିଷ୍ଠ ଆଇନଜୀବୀ ସୌରଭ କ୍ରିପାଲଙ୍କୁ ପଦୋନ୍ନତି ଦେଇ ଦିଲ୍ଲୀ ହାଇକୋର୍ଟର ବିଚାରପତି କରିବାକୁ ସୁପାରିସ କରିଛନ୍ତି। ଏହାକୁ ଏକ ଐତିହାସିକ ନିଷ୍ପତ୍ତି କୁହାଯାଉଛି। କାରଣ ନ୍ୟାୟିକ ବ୍ୟବସ୍ଥାରେ ପ୍ରଥମଥର ପାଇଁ ଜଣେ ସମଲିଙ୍ଗୀଙ୍କୁ ବିଚାରପତି କରିବା ପାଇଁ ପ୍ରସ୍ତାବ ଦିଆଯାଇଛି।\nଯଦି କଲେଜିୟମଙ୍କ ଏହି ପ୍ରସ୍ତାବକୁ ଅନୁମୋଦନ ମିଳିବ, ତା'ହେଲେ ସୌରଭ ଦେଶର ପ୍ରଥମ ସମଲିଙ୍ଗୀ ଭାବେ ବିଚାରପତି ଆସନରେ ବସିବେ। ନଭେମ୍ବର ୧୧ରେ କଲେଜିୟମର ବୈଠକ ବସିଥିଲା। ଏହି ସମୟରେ ହିଁ ଆଇନଜୀବୀ ସୌରଭଙ୍କୁ ବିଚାରପତି ଭାବେ ପଦୋନ୍ନତି ଦେବାକୁ ନିଷ୍ପତ୍ତି ହୋଇଛି।\nଚଳିତ ବର୍ଷ ମାର୍ଚ୍ଚ ମାସରେ ସୁପ୍ରିମକୋର୍ଟର ତତ୍କାଳୀନ ପ୍ରଧାନ ବିଚାରପତି ଜଷ୍ଟିସ ଏସଏ ବୋବଡେ କେନ୍ଦ୍ର ସରକାରଙ୍କୁ ଚିଠି ଲେଖିଥିଲେ। ଏଥିରେ ସେ ସୌରଭଙ୍କୁ ବିଚାରପତି ଭାବେ ପଦନ୍ନୋତି ଦେବା ପ୍ରସ୍ତାବ ଉପରେ ସ୍ପଷ୍ଟ ମତ ରଖିବାକୁ କହିଥିଲେ। ମିଡିଆ ରିପୋର୍ଟ ଅନୁଯାୟୀ, ୨୦୧୭ରେ ଦିଲ୍ଲୀ ହାଇକୋର୍ଟ କଲେଜିୟମର ମୁଖ୍ୟ ବିଚାରପତି ଜଷ୍ଟିସ ଗୀତା ମିତ୍ତଲ, ଜଷ୍ଟିସ ସଞ୍ଜୀବ ଖାନ୍ନା ଓ ଜଷ୍ଟିସ ରବୀନ୍ଦ୍ର ଭଟ୍ଟ ମିଳିତ ଭାବେ ଆଇନଜୀବୀ ସୌରଭ କ୍ରିପାଲଙ୍କୁ ଦିଲ୍ଲୀ ହାଇକୋର୍ଟର ସ୍ଥାୟୀ ବିଚାରପତି ଭାବେ ନିଯୁକ୍ତ ଦେବାକୁ ସୁପାରିସ କରିଥିଲେ।\nତେବେ ସୁପ୍ରିମକୋର୍ଟ କଲେଜିୟମ ୨୦୧୮ ସେପ୍ଟେମ୍ବର, ୨୦୧୯ ଜାନୁଆରୀ ଓ ୨୦୧୯ ଏପ୍ରିଲରେ ଏହି ପ୍ରସ୍ତାବରେ ଏକମତ ହୋଇ ନଥିଲେ। ଗତବର୍ଷ ଗୋଟିଏ ଗଣମାଧ୍ୟମକୁ ସାକ୍ଷାତକାର ଦେଇ ସୌରଭ କହିଥିଲେ ଯେ ସମ୍ଭବତଃ ସେ ଖୋଲାଖୋଲି ଭାବେ ନିଜର ସମଲିଙ୍ଗୀ ସମ୍ପର୍କ ବିଷୟରେ କହିଥିବାରୁ ତାଙ୍କୁ ପଦନ୍ନୋତି ମିଳୁନି।
